SKRIFTLIG FORESPØRGSEL E-1590/99

af Hanja Maij-Weggen (PPE-DE) til Kommissionen

(1. september 1999)

Om: Om forsvundne penge (op til 40 mio.) fra hjælpeprogrammet ECIP (EU's hjælpefond for virksomheder i udviklingslande

Kan Kommissionen bekræfte, at der er forsvundet ca. 40 mio. fra hjælpeprogrammet ECIP?

Hvornår er disse penge forsvundet, og hvornår har Kommissionen bemærket dette problem?

Hvilke kommissionsmedlemmer og tjenestegrene i Kommissionen er først og fremmest ansvarlige for ECIP og for den finansielle kontrol med dette program?

Hvilke foranstaltninger har Kommissionen truffet for at opspore det forsvundne beløb, hvilke resultater har man kunnet fortegne i denne forbindelse, og hvad har Kommissionen gjort for fremover at forhindre sådanne problemer?

Samlet svar afgivet på Kommissionens vegne af Christopher Patten på skriftlige forespørgsler E-1590/99 og E-1594/99

(26. oktober 1999)

Presseforlydenderne om, at 42 mio. EUR fra det finansielle instrument EC Investment Partners (ECIP) er forsvundet, er ukorrekte. Disse forlydender var baseret på en fejlfortolkning i pressen af et offentligt notat fra Kommissionen til Parlamentets budgetudvalg, hvoraf det fremgik, at de finansielle institutioner, som er tilsluttet ECIP-netværket, var i gang med tilbagebetalingen af 42 mio. EUR, som vedrører 1348 gennemførte ECIP-aktioner. En sådan tilbagebetaling er en normal foranstaltning i forbindelse med ECIP-instrumentet. Midlerne befinder sig i finansieringsinstitutter, som er akkrediteret ECIP-netværket, og som hver især har indgået en særlig rammekontrakt med Kommissionen. I overensstemmelse med Rådets forordning (EF) 0213/96 af 29. januar 1996 om gennemførelse af det finansielle instrument European Communities Investment Partners til fordel for lande i Asien, Latinamerika, Middelhavsområdet samt Sydafrika(1) er anvendelsen af disse midler blevet revideret. Skulle gennemgangen af denne revision give anledning til mistanke om uregelmæssigheder eller eventuel svig, vil OLAF straks blive underrettet herom. I 1999 har Kommissionen øget sine bestræbelser på at afslutte disse sager og inddrive det beløb på 42 mio. EUR, som man fandt frem til ved den uafhængige revision.

Generaldirektoratet for Eksterne Forbindelser er ansvarligt for ECIP-programmet. Den finansielle gennemførelse varetages af Den Fælles Tjeneste for Eksterne Forbindelser.

Kommissionen forelægger hvert år Rådet og Parlamentet en detaljeret rapport omfattende en statistik over gennemførelsen af ECIP-programmet. Kommissionen sender en kopi af rapporten for 1997 og en oversigt for 1998 direkte til det ærede medlem og Parlamentets Sekretariat.

I overensstemmelse med ECIP-forordnigen har Kommissionen desuden efter et offentligt internationalt udbud indgået en kontrakt med Deloitte S.A. om at gennemføre en uafhængig evaluering, som skal være afsluttet inden udgangen af 1999, og som vil blive forelagt Rådet og Parlamentet, så snart den er til rådighed.

Foranstaltningerne med henblik på yderligere at styrke forvaltningen af ECIP-programmet efter 1995 blev drøftet og aftalt med Rådet og Parlamentet i 1994-1995 og er indføjet i den nuværende ECIP-forordning. Disse foranstaltninger er gennemført fuldt ud af Kommissionen. De omfatter uafhængige evalueringer (1990 Touche Ross, 1994 SEMA Group, 1999 Deloitte (under udførelse), uafhængige finansielle revisioner (1996 Coopers & Lybrand, 1997 Price Waterhouse Coopers), enheder for teknisk bistand (1997 og fremover), og særlige bestemmelser om bekæmpelse af svig samt straffeklausuler i alle kontrakter.

(1) EFT L 28 af 6.2.1996.